16.3.2023
RO
Jurnalul Oficial al Uniunii Europene
C 100/93
5.3.
CESE subliniază importanța finanțării infrastructurilor de experimentare și testare pentru a ajuta întreprinderile nou-înființate să își extindă tehnologiile și pentru a reduce decalajul dintre laboratoare și aplicațiile comerciale.
În acest sens, salută introducerea noului concept de „instalații de testare și experimentare” în proiectul de revizuire a Regulamentului general de exceptare pe categorii de ajutoare (RGECA).
În special, ar trebui să se facă distincție între instalațiile de testare și experimentare (ITE) și cele denumite în mod obișnuit „infrastructuri tehnologice” (IT).
În această privință, utilizarea economică predominantă poate fi elementul distinctiv.
În plus, pragurile de notificare ar trebui să fie egale cu 20 de milioane EUR atât pentru IE, cât și pentru IT și ar trebui prevăzut un sistem favorabil pentru societățile care contribuie cu cel puțin 5 % din costurile de investiții în ITE. 5.4.
CESE salută, de asemenea, inițiativa privind achizițiile publice.
În acest context, sugerează să se ia în considerare posibilitatea introducerii unui mecanism care să asigure participarea a cel puțin unei întreprinderi nou-înființate la cele mai inovatoare achiziții publice. 5.5.
CESE subliniază importanța unui regim solid al proprietății intelectuale, care să se aplice invențiilor întreprinderilor nou-înființate, pentru a promova dezvoltarea continuă a cercetării.
Odată ce partenerii comerciali pretind exclusivitatea rezultatelor științifice într-un stadiu incipient (ceea ce impune exclusivitate în sprijinirea și colaborarea cu laboratoarele științifice), există riscul ca aceste rezultate să nu fie dezvoltate în continuare de laboratoarele științifice, deoarece nu mai sunt de interes economic.
6.
Inițiativă emblematică privind accelerarea și consolidarea inovării în ecosistemele europene de inovare din întreaga UE și abordarea decalajului în materie de inovare 6.1.
CESE îndeamnă Comisia să stimuleze dimensiunea interregională a investițiilor, salutând în special prioritatea acordată anumitor proiecte interregionale de inovare legate de principalele priorități ale UE (cum ar fi durabilitatea), cu participarea comună a regiunilor mai puțin inovatoare și a celor mai inovatoare. 6.2.
CESE subliniază că inovarea se bazează pe întregul lanț de cercetare și dezvoltare, de la cercetarea motivată de curiozitate la activități de cercetare și dezvoltare aplicate, precum și pe sectorul educației și formării, și depinde de capacitățile și resursele necesare pentru adoptarea inovațiilor stabilite de sistemele politice, culturale și socioeconomice.
În acest sens, CESE subliniază că, pentru a dispune de o inovare structurală și pentru a dezvolta noi idei aplicate, sprijinul public ar trebui să fie și în beneficiul învățământului superior, inclusiv al învățământului profesional (esențial pentru accelerarea inovării) și al laboratoarelor de inovare, nu doar al proiectelor ajunse deja în etapa comercializării.
În acest sens, Comisia ar putea utiliza o serie de universități-pilot pentru a-și urmări scopul. 6.3.
CESE salută, de asemenea, sprijinul acordat de Comisie statelor membre pentru dezvoltarea unor proiecte transfrontaliere importante de interes european comun, subliniind importanța sprijinirii, de asemenea, a fazei de cercetare, întrucât inovarea este un proces local care ar trebui sprijinit încă de la început într-un scenariu ascendent, în conformitate cu raportul final „Viitorul Europei” (propunerile 12 și 35).
În consecință, ar trebui finanțate atât activitățile de cercetare, cât și dezvoltarea profesională a cercetătorilor.
Rezultatele cercetării, care sunt sprijinite public, ar trebui să fie deschise dezvoltării în continuare de către inovatori, eventual prin intermediul platformei Innospace. 6.4.
CESE salută publicarea unui document de orientare cu scopul de a ajuta autoritățile în cauză să aleagă cea mai adecvată agendă strategică europeană.
De asemenea, subliniază importanța de a nu concepe programe strategice de tip „compartimente închise”, ci de a ține seama de complementaritatea acestora și, acolo unde este posibil, de a le aplica orizontal.
7.
Inițiativă emblematică – Promovarea, atragerea și păstrarea talentelor în domeniul tehnologiei profunde 7.1.
CESE salută această inițiativă menită să sporească oportunitățile și să favorizeze reuniunea între angajatorii și talentele din întreaga Europă. 7.2.
CESE salută în special ideea de a explora posibilitatea unui tratament fiscal mai favorabil pentru opțiunile pe acțiuni la nivelul Uniunii. 7.3.
CESE îndeamnă Comisia să țină seama de situația fiscală a persoanelor talentate care se deplasează transfrontalier, pentru a evita obstacolele în calea liberei circulații a talentelor.
7.4.
CESE invită Comisia să coordoneze inițiativele naționale care vizează cultivarea talentelor.